CELEX: 
Language: da
Date: 2021-06-17 00:00:00
Title: KOMMISSIONENS DELEGEREDE FORORDNING (EU) …/… om supplerende regler til Europa-Parlamentets og Rådets direktiv 2014/94/EU for så vidt angår standarder for ladestandere til elektriske busser

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Ved artikel 8 i direktiv 2014/94/EU
                  1
                tillægges Europa-Kommissionen beføjelse til at vedtage delegerede retsakter med henblik på at supplere eller ajourføre de tekniske specifikationer for infrastruktur for alternative brændstoffer, der er omhandlet i direktivets artikel 4, 5 og 6 samt i bilag II.
            
            
               Delegerede retsakter er nødvendige for at stille krav om, at de infrastrukturer, der skal etableres eller fornyes, opfylder de tekniske specifikationer i de europæiske standarder (EN), der skal udvikles, jf. dog forordning (EU) nr. 1025/2012, når de europæiske standardiseringsorganisationer kun har anbefalet en enkelt teknisk løsning med tekniske specifikationer som beskrevet i en relevant europæisk standard.
            
            
               For at gennemføre direktiv 2014/94/EU og i medfør af artikel 10, stk. 1, i forordning (EU) nr. 1025/2012 har Kommissionen indgivet en anmodning
                  2
                (M533) til Den Europæiske Standardiseringsorganisation (CEN) og Den Europæiske Komité for Elektroteknisk Standardisering (Cenelec) om at udarbejde og vedtage hensigtsmæssige europæiske standarder eller ændre eksisterende standarder ved at fastlægge tekniske specifikationer for interoperabilitet med en enkelt løsning, hvis det er relevant, baseret på internationale standarder for infrastruktur for alternative brændstoffer.
            
            
               De standarder, som CEN/Cenelec skal udarbejde i henhold til anmodning M/533, vedrører de tekniske specifikationer for infrastruktur for alternative brændstoffer i direktiv 2014/94/EU. Disse specifikationer findes i artikel 4, stk. 14, og bilag II, punkt 1.3, 1.4, 1.5, 1.6 og 1.8 — elforsyning til vej- og søtransport samt indlandssejlads; artikel 5, stk. 3, og bilag II, punkt 2 — brintforsyning til vejtransport; og artikel 6, stk. 11, og bilag II, punkt 3 — forsyning med naturgas, herunder biometan, til vej- og søtransport samt sejlads på indre vandveje.
            
            
               Efter CEN/Cenelec's vedtagelse af de relevante standarder som opfølgning på anmodning M/533 vedtog Kommissionen den 13. august 2019 Kommissionens delegerede forordning (EU) 2019/1745 om supplerende regler til og ændring af Europa-Parlamentets og Rådets direktiv 2014/94/EU for så vidt angår ladestandere til motorkøretøjer i klasse L, elforsyning fra land til fartøjer til transport ad indre vandveje, brintforsyning til vejtransport og naturgasforsyning til vej- og søtransport samt om ophævelse af Kommissionens delegerede forordning (EU) 2018/674.
            
            
               Nærværende delegerede kommissionsforordning supplerer de tekniske specifikationer for ladestandere til elektriske busser, der er omhandlet i punkt 1.6 i bilag II til direktiv 2014/94/EU. 
            
            
               Fælles standarder for ladestandere til elektriske busser må vedtages for at fjerne tekniske og lovgivningsmæssige hindringer i hele Unionen og derved fremme udviklingen af et indre marked med henblik på at skabe de rette betingelser for markedsaktørerne og sikre en helstøbt gennemførelse af det reviderede direktiv om renere køretøjer, hvori der fastsættes nationale minimumsmål for offentlige indkøb af renere busser, herunder et delmål for indkøb af nulemissionsbusser
                  3
               .
            
            
               I direktivet fastsættes en overgangsperiode på mindst 24 måneder, før de relevante tekniske specifikationer indeholdt deri eller ændrede udgaver heraf får bindende virkning for infrastruktur, der skal etableres eller fornyes.
            
            
               2.HØRINGER FORUD FOR RETSAKTENS VEDTAGELSE
            
            
               Medlemsstaternes eksperter blev hørt gennem Sustainable Transport Forum on Standards for Alternative Fuels Infrastructure (forummet for bæredygtig transport om standarder for infrastruktur for alternative brændstoffer) i lighed med medlemmerne af Udvalget for Infrastruktur for Alternative Brændstoffer, som rådgav om de europæiske standarder, der er genstand for dette udkast til delegeret kommissionsforordning.
            
            
               3.JURIDISKE ASPEKTER AF DEN DELEGEREDE RETSAKT
            
            
               Denne delegerede kommissionsforordning supplerer direktiv 2014/94/EU i overensstemmelse med artikel 4, stk. 14, i nævnte direktiv.
            
            
               En forordning er nødvendig for at fastsætte tekniske standarder på EU-plan, eftersom forordninger ikke indebærer krav om nationale gennemførelsesforanstaltninger og sikrer rettidig harmonisering og hurtig anvendelse af standarderne i medlemsstaterne.
            
            
               KOMMISSIONENS DELEGEREDE FORORDNING (EU) …/…
            
            
               af 17.6.2021
            
            
               om supplerende regler til Europa-Parlamentets og Rådets direktiv 2014/94/EU for så vidt angår standarder for ladestandere til elektriske busser 
               
            
               (EØS-relevant tekst)
            
         
         
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets direktiv 2014/94/EU af 22. oktober 2014 om etablering af infrastruktur for alternative brændstoffer
                  4
               , særlig artikel 4, stk. 14, og
            
            
               ud fra følgende betragtninger:
            
            
               (1)Ifølge direktiv 2014/94/EU bør tekniske specifikationer for ladestanderes og tankstationers interoperabilitet specificeres i europæiske eller internationale standarder. For endnu ikke vedtagne standarder bør standardiseringen baseres på standarder, der er under udarbejdelse.
            
            
               (2)I medfør af artikel 10, stk. 1, i Europa-Parlamentets og Rådets forordning (EU) nr. 1025/2012
                  5
                har Kommissionen anmodet
                  6
                Den Europæiske Standardiseringsorganisation (CEN) og Den Europæiske Komité for Elektroteknisk Standardisering (Cenelec) om at udarbejde og vedtage hensigtsmæssige europæiske standarder eller ændre eksisterende europæiske standarder for elforsyning til vej- og søtransport samt transport ad indre vandveje; brintforsyning til vejtransport; og naturgasforsyning, herunder biometan, til vej- og søtransport samt transport ad indre vandveje.
            
            
               (3)Som opfølgning på Kommissionens anmodning M/533 har CEN og Cenelec udarbejdet standarder, der indeholder de tekniske specifikationer for ladestandere til elektriske busser, jf. punkt 1.6 i bilag II til direktiv 2014/94/EU. 
            
            
               (4)CEN og Cenelec har oplyst Kommissionen om, at Type 2-stikforbindelser som beskrevet i standarden EN 62196-2 er den mest hensigtsmæssige type til normale vekselstrømsladestandere og højeffektvekselstrømsladestandere til elektriske busser.
            
            
               (5)CEN og Cenelec har oplyst Kommissionen om, at stikforbindelser til det kombinerede opladningssystem "Combo2" som beskrevet i standarden EN 62196-3 bør anvendes til normale jævnstrømsladestandere og højeffektjævnstrømsladestandere til elektriske busser.
            
            
               (6)CEN og Cenelec har underrettet Kommissionen om, at standarden EN 50696 bør anvendes på grænsefladeanordninger med automatisk kontakt til elektriske busser med konduktiv opladning i modus 4 i henhold til EN 61851-23-1 for at sikre interoperabilitet. Denne standard vil sammen med ovennævnte standarder spille en afgørende rolle for ibrugtagningen af elektriske busser i byerne.
            
            
               (7)Ifølge Europa-Parlamentets og Rådets direktiv (EU) 2019/1161
                  7
                er nationale mindsteandele af offentlige udbud forbeholdt nulemissionsbusser på op til 22,5 % i perioden 2021-2025 og 32,5 % i perioden 2026-2030. I takt med at stadig flere offentlige transportmyndigheder og operatører skifter til nulemissionsbusser for at nå disse mål, er det bydende nødvendigt at sikre fuld interoperabilitet mellem køretøjs- og opladningsinfrastruktur.
            
            
               (8)Interoperabiliteten mellem de forskellige typer opladning af elektriske busser bør sikres for at skabe lige vilkår for fabrikanter og operatører og muliggøre stordriftsfordele, samtidig med at der sikres åbenhed over for teknologiske løsninger. Brugen af intelligent opladning, herunder køretøj-til-net-tjenester, bør forbedres yderligere. 
            
            
               (9)Medlemsstaternes eksperter, der blev hørt gennem Udvalget for Infrastruktur for Alternative Brændstoffer, og medlemsstaternes transportattachéer har rådgivet om de europæiske standarder og tekniske specifikationer, der er genstand for denne delegerede retsakt.
            
            
               (10)Kommissionen bør derfor supplere punkt 1.6 i bilag II til direktiv 2014/94/EU med henvisningerne til de europæiske standarder og tekniske specifikationer, der er udviklet af CEN og Cenelec.
            
            
               (11)Når nye tekniske specifikationer i bilag II til direktiv 2014/94/EU skal gennemføres ved delegerede retsakter, gælder en overgangsperiode på 24 måneder —
            
            
               VEDTAGET DENNE FORORDNING:
            
            
               Artikel 1
            
            
            
               De ladestandere til elektriske busser, der er omhandlet i punkt 1.6 i bilag II til direktiv 2014/94/EU, skal af hensyn til interoperabiliteten udstyres som følger:
            
            
               –Normale vekselstrømsladestandere og højeffektvekselstrømsladestandere til elektriske busser skal mindst være udstyret med Type 2-stikforbindelser som beskrevet i standarden EN 62196-2
            
         
         
            
               –normale jævnstrømsladestandere og højeffektjævnstrømsladestandere til elektriske busser skal mindst være udstyret med stikforbindelser til det kombinerede opladningssystem "Combo 2" som beskrevet i standarden EN 62196-3
            
            
               –grænsefladeanordninger med automatisk kontakt til elektriske busser med konduktiv opladning i modus 4 i henhold til EN 61851-23-1 for så vidt angår en ACD (automatisk tilslutningsanordning) monteret på infrastrukturen (pantograf), ACD monteret på køretøjets tag, ACD monteret på køretøjets underside og ACD monteret på infrastrukturen og tilsluttet til køretøjets side eller tag skal være udstyret med mekaniske og elektriske grænseflader som fastlagt i standard EN 50696.
            
            
               Artikel 2
            
            
               Denne forordning træder i kraft på tyvendedagen efter offentliggørelsen i Den Europæiske Unions Tidende. 
            
            
               Den anvendes fra den [OP: indsæt dato 24 måneder efter ikrafttrædelsesdatoen].
            
            
               Denne forordning finder kun anvendelse på ladestandere til elektriske busser, der installeres efter datoen for denne forordnings anvendelse.
            
            
               Forordningen finder ikke anvendelse på opladningsinfrastruktur for trolleybussers luftkøreledninger (køretråd). 
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 17.6.2021.
            
            
               
                     På Kommissionens vegne
               
               
                     Formand
                     Ursula VON DER LEYEN
               
            
         
         
            
                  
                     (1)
                  
                  
                        Europa-Parlamentets og Rådets direktiv 2014/94/EU af 22. oktober 2014 om etablering af infrastruktur for alternative brændstoffer (EØS-relevant tekst).
                  
               
               
                  
                     (2)
                  
                  
                        M/533 Kommissionens gennemførelsesafgørelse C(2015) 1330 final af 12. marts 2015 om en standardiseringsanmodning til de europæiske standardiseringsorganisationer i overensstemmelse med Europa-Parlamentets og Rådets forordning (EU) nr. 1025/2012 med henblik på at udarbejde udkast til europæiske standarder for infrastruktur til alternative brændstoffer (foreligger d.d. ikke på dansk).
                  
               
               
                  
                     (3)
                  
                        Europa-Parlamentets og Rådets direktiv (EU) 2019/1161 af 20. juni 2019 om ændring af direktiv 2009/33/EF om fremme af renere og mere energieffektive køretøjer til vejtransport (EØS-relevant tekst).
               
               
                  
                     (4)
                  
                        EUT L 307 af 28.10.2014, s. 1. 
               
               
                  
                     (5)
                  
                        Europa-Parlamentets og Rådets forordning (EU) nr. 1025/2012 af 25. oktober 2012 om europæisk standardisering, om ændring af Rådets direktiv 89/686/EØF og 93/15/EØF og Europa-Parlamentets og Rådets direktiv 94/9/EF, 94/25/EF, 95/16/EF, 97/23/EF, 98/34/EF, 2004/22/EF, 2007/23/EF, 2009/23/EF og 2009/105/EF og om ophævelse af Rådets beslutning 87/95/EØF og Europa-Parlamentets og Rådets afgørelse nr. 1673/2006/EF (EUT L 316 af 14.11.2012, s. 12).
               
               
                  
                     (6)
                  
                        M/533 Kommissionens gennemførelsesafgørelse C(2015) 1330 final af 12. marts 2015 om en standardiseringsanmodning til de europæiske standardiseringsorganisationer i overensstemmelse med Europa-Parlamentets og Rådets forordning (EU) nr. 1025/2012 med henblik på at udarbejde udkast til europæiske standarder for infrastruktur til alternative brændstoffer (foreligger d.d. ikke på dansk).
               
               
                  
                     (7)
                  
                        Europa-Parlamentets og Rådets direktiv (EU) 2019/1161 af 20. juni 2019 om ændring af direktiv 2009/33/EF om fremme af renere og mere energieffektive køretøjer til vejtransport (EUT L 188 af 12.7.2019, s. 116).